**Karsten Ivar Alnæs** (født 29. mai 1938 på Hønefoss) er en norsk forfatter og journalist som blant annet er kjent for de to historiske bokseriene *Historien om Norge* og *Historien om Europa*.

Arbeid
------

**Objektivitet:** Denne seksjonens objektivitet er omstridt. **Obs!** Endringer som mangler kildehenvisning og/eller avviker fra en objektiv fremstilling, kan bli fjernet.
Karsten Alnæs er utdannet cand. philol. med hovedfag i nordisk. Han debuterte som forfatter i 1975 med novellesamlingen *Veps* og slo igjennom med *Felttoget* i 1976. Alnæs’ forfatterskap rommer historiske romaner, fagbøker, barnebøker og romaner med handling fra lokalmiljøer i hovedstaden, fra sjøfart og klippfiskmiljøer fra Vestlandet og fra Spania, Bosnia og andre land.

Mange av bøkene hans tar utgangspunkt i krigens brutalisering av menneskene. I debutsamlingen skildrer Alnæs barns møte med krigen. Året etter ga han en skildring av vold og terror mot sivilbefolkningen i den prisbelønte romanen *Felttoget*. Denne ble fuløgt opp med tre romaner om nødsårene i Norge 1807-1814, *Havherre og sjøtrell* (1978), *Flyktende kongers følge* (1982) og *Grevens tid* (2011), da britene gjennomførte en blokade av Norge som førte til økonomisk krise, sult og hungersdød.

I romanen *Sabina* (1994) er det satt søkelys på drivkreftene i og følgene av jødehatet før og under den andre verdenskrigen med utgangspunkt i psykoanalytikeren Sabina Spielreins skjebne.

Antikrigsperspektivet og kampen for de tapende i samfunnet er belyst i *En fremmed* (2002), der handlingen er lagt til den spanske borgerkrig. Skuddene som utløste den første verdenskrig, og særlig de unge sosiale taperne som sto bak attentatet, er skildret i *Ikke dø, Sophie* (2009).

Alnæs har også skildret ulike sider av bymiljøet på Oslo øst i 1950-årene i *Kjempesmell og blå dager* (1981), av fattigdom og underverden i Kristiania omkring 1906 i *Trollbyen* (1992), av fødebyen Hønefoss i den selvbiografiske romanen *Bakenfor alle farger* (2008), og av Barcelona og Lisboa i sine to litterære vandringer gjennom gatene i disse byene. Språket i bøkene hans avspeiler de miljøene han skildrer. Han har skrevet på dialekt fra Oslo øst og på nynorsk i en barnebok som skildrer bygder og mennesker på Vestlandet. Forøvrig skifter han mellom moderat riksmål og radikalt bokmål og fargesetter menneskene gjennom de ord og uttrykk han lar dem bruke. 

I sine historiske verk er Alnæs ser han historien nedenifra og skriver om folks hverdagsliv. Han er dessuten berømmet for sine skjønnlitterære grep og sin evne til å gjøre historien levende og nær. Han mottok Sverre Steen-prisen for sin evne til historisk popularisering i 2002, da med utgangspunkt i *Historien om Norge* i fem bind (1996-2000). Disse bøkene ble også bearbeidet for filma og sendt i 16 fjernsynsepisoder på NRK i 2003. For disse verkene fikk Alnæs og Gyldendal forlag kritikk for å ha brutt mot god sitatskikk, ved å unngå å oppgi mange av referansene. Senere kom *Historien om Europa* i fire bind, som enkelte regner som hans hovedverk. Høsten 2013 utkom *1814 Miraklenes år*, som tar for seg begivenhetene i 1814, med vekt på drivkreftene som førte til uavhengigheten og bildet av det sosiale Norge i dette året.

Alnæs har arbeidet som lektor i videregående skole og undervist på Journalisthøgskolen i åtte år. Fra 1985 til 1987, og fra 1999 til 2001, var han formann i Den norske forfatterforening. Han var dessuten kulturredaktør i *Dagbladet* fra 1987 til 1991. 

Han har arbeidet som fast filmmedarbeider i fagtidsskriftet *Film & Kino* (1972-1985) og i ulike perioder vært bokanmelder i *Verdens Gang*, *Arbeiderbladet*, *Dagbladet* og *Dag og Tid* og dels som spaltist i *Aftenposten* og *Dagbladet*. Fra 1973 til 1976 satt han i styret for Norsk filminstitutt, og var fra 2005 til 2010 styreleder for journalistutdanningen og utdanningen av bibliotekarer ved Høgskolen i Oslo. I 1960-årene arbeidet han politisk for Venstre, representerte Venstre i kommunestyret i Nord-Aurdal og var formann i det lokale partilaget.

Alnæs’ bøker er blitt oversatt til flere språk. Han har vært aktiv i PEN International. Han har vært representant for Skandinavia i Det europeiske kulturråd.

Bibliografi
-----------

* 1971 – *Roller og mønstre i massemedia* – fagbok, journalistikk
* 1971 – *Om språklig tilgjengelighet* – fagbok, journalistikk
* 1973 – *Språk og massemedier* – fagbok
* 1975 – *Veps* – noveller
* 1976 – *Felttoget* – historisk roman
* 1977 – *Gaia* – roman
* 1978 – *Havherre og sjøtrell* – historisk roman
* 1981 – *Kjempesmell og blå dager* – roman
* 1982 – *Flyktende kongers følge* – historisk roman
* 1983 – *Kom kjærlighet* – roman
* 1984 – *Norges- og verdenshistorie før 1850* – fagbok
* 1985 – *Øy* – roman
* 1986 – *Sjøgossen* – fortelling
* 1986 – *Det grøne landet* – barnebok
* 1989 – *Even 1814* – historisk roman
* 1992 – *Trollbyen* – roman
* 1993 – *Denne forunderlige by* – medforfatter i Oslo-antologi
* 1994 – *Sabina* – biografisk roman (om Sabina Spielrein).
* 1996 – *Det ligger et land* – bind 1 av *Historien om Norge*
* 1997 – *Under fremmed styre* – bind 2 av *Historien om Norge*
* 1998 – *Mot moderne tider* – bind 3 av *Historien om Norge*
* 1999 – *En ny arbeidsdag* – bind 4 av *Historien om Norge*
* 2002 – *Barcelona. Et katalansk fyrverkeri* – kulturguide
* 2000 – *Femti rike år* – bind 5 av *Historien om Norge*
* 2001 – *Historien om Norge i bilder og fortellinger* – også utgitt på engelsk
* 2002 – *En fremmed* – roman
* 2002 – *Lisboa* – kulturguide
* 2003 – *Historien om Europa 1 (1300 - 1600)* – historie
* 2003 – *Historien om Norge* – spørrebok
* 2004 – *Historien om Europa 2 (1600 - 1800)* – historie
* 2005 – *Historien om Europa 3 (1800 - 1900)* – historie
* 2006 – *Historien om Europa 4 (1900 - 1945)* – historie
* 2007 – *Jeg spenner mine ski* – kulturhistorie
* 2008 – *Bakenfor alle farger* – selvbiografisk roman
* 2009 – *Ikke dø, Sophie* – roman
* 2011 – *Grevens tid* – roman
* 2013 – *1814 Miraklenes år* – historie

Priser
------

* 1976 – Aschehougs romankonkurranse for *Felttoget*
* 1992 – Brageprisen for *Trollbyen*
* 1992 – Bokhandlerprisen for *Trollbyen*
* 1998 – Doblougprisen
* 2001 – Bibliotekprisen
* 2001 – Sverre Steen-prisen
* 2003 – Brageprisen hederspris
* 2012 – Bypatrioten

Referanser
----------

1. ↑  Evensberget, Snorre (2000). *Litterært leksikon: personer og verk i verdenslitteraturen*. Oslo: Stenersen. ISBN 8272012618.
2. ↑  – Trollet som sprakk – *Morgenbladet* (12. mars 2004)
3. ↑  Alnæs, Karsten (1994). *Sabina: biografisk roman*. Oslo: Aschehoug. ISBN 8257410640.
4. ↑  – Sjokkerende og deprimerende – *Aftenposten* (24. april 2012)

Eksterne lenker
---------------

* Karsten Alnæs i NRK Forfatter
* Karsten Alnæs i Dagbladet Forfatter
* Karsten Alnæs Arkivert 19. september 2013 hos Wayback Machine. hos Aschehoug forlag
* Trond Berg Eriksen *Kunnskap til folket! Om Karsten Alnæs’ flittige, men konfliktfylte skrivekarriere* Minibiografi i Prosa 03|08
* Digitaliserte bøker av Alnæs og om Alnæs hos Nasjonalbiblioteket.
* Presentasjon av Karsten Alnæs i Forfatterkatalogen på Forfattersentrums nettsider


|  |  |  |
| --- | --- | --- |
| Forrige mottaker:Roy Jacobsen | **Vinner av Bokhandlerprisen**(1992) | Neste mottaker:Jostein Gaarder |
| Forrige mottaker:Kjartan Fløgstad ogLars Amund Vaage | **Norsk vinner av Doblougprisendelt med Ola Bauer**(1998) | Neste mottaker:Åse-Marie Nesseog Jon Fosse |

Portal: Litteratur

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** BIBSYS **·** VIAF **·** GND **·** LCCN **·** ISNI **·** BNF **·** BNF (data) **·** LIBRIS **·** SUDOC **·** NKC
 |